O imagine cât o mie de cuvinte.

Ai spune că declarația de presă a domnului Cucoș a fost făcută din fața altarului Catedralei Neamului, unde inspectorul șef se bate pe un loc în față cu Patriarhul Daniel.

„N-am făcut decât să-mi iubesc ţara, să cred în Dumnezeu şi în camarazii mei. Sunt mândru de ei“.

Angajații acestei instituții, având ca patroni pe sfinții arhangheli Mihail și Gavril, pun mâna pe pulane, zic repede o rugăciune, se închină, își iau buteliile de gaz lacrimogen, pupă steagul la plecare și merg la luptă.

Împotriva cetățenilor pe care ar trebui să-i protejeze și care le plătesc salariile lună de lună.

Jandarmeria Română, această instituție a cărei imagine a avut extrem de mult de suferit după reprimarea protestatarilor pașnici în ziua de 10 august 2018, insistă să gafeze public. Arătă că este surdă și oarbă sau se preface că nu aude și nu înțelege nimic din ce i se cere.

Jandarmeria s-a pictat în ultimele zile în câteva culori dubioase, iar tabloul nu inspiră deloc încredere. Niște prieteni aflați la protestele din 10 august îmi spuneau că vineri le-a fost mai frică de purtătorii iresponsabili de armament decât decât de puțini huliganii care aruncă cu pet-uri în forțele de ordine.

Cum arată azi Jandarmeria Română- pe nedrept, pentru că e greu de crezut că toți jandarmii sunt niște brute- din cauza șefilor lor?

O adunătură de indivizi fără discernământ, care golesc buteliile cu gaz în fața oamenilor fără să se gândească la faptul că sunt femei, bătrâni și copii.

Niște inși care par a face parte din formațiuni paramilitare ce dau jos turiști străini din taxi și-i bat mai întâi, după care îi întreabă cine sunt.



Detașamente de huligani cu uniformă, care înjură femei (și ce doreai, fă, să te f…?- replică dată unei reporterițe care făcea fotografii), agresează jurnaliști cu legitimația la gât și dau cu sete în oameni neînarmați, liniștiți, cu mâinile ridicate.

Cum arată conducătorii Jandarmeriei?

Un individ care vorbește dintre icoane despre jurământ, drapel și ține prelegeri despre unitatea poporului de Centenar, după ce oamenii de sub el și-au făcut datoria și au bătut cetățenii ca pe hoții de cai. A doua zi, după bătaia cruntă, ca într-o veritabilă familie tradițională, jandarmii au dat flori victimelor.

Un domn în transă care visează că dirijează o luptă, despre care orice om cu bun simț ar spune că nu ar trece testele psihologice.

Niște băieți purtători de cuvânt care mint cu lacrimi cum că o colegă riscă să rămână paralizată de la loviturile primite într-o ambuscadă unde a fost abandonată de ceilalți colegi. Colega e bine, merci. Arma sutrasă nu e de găsit.

Dincolo de toate aceste detalii de imagine cu un impact mediatic catastrofal, Jandarmeria Română are de răspuns la câteva întrebări:



1. Ce tip de gaz a fost folosit în timpul operațiunilor de evacuare forțată de la Pieța Victoria?

2. Ce efective și din ce județe au fost aduse pentru 10 august 2018 în Piața Victoria?

3. Cum au fost împărțite aceste efective?

4. Jandarmii au fost dotați cu arme de război?

5. Cine a coordonat acțiunea de evacuare forțată a permietrului de la Pieța Victoria?

- A fost șeful Jandarmeria Română- @Gheorghe Sebastian Cucos, care apare în fotografii însoțit de purtătorul de cuvânt Marius Militaru?





- A fost individul în alb, care pare a avea grave probleme psihice despre care se speculează că este colonelul Cătălin-Răzvan Paraschiv, comandantul Brigăzii Speciale de Intervenţie Vlad Ţepeş?

- A fost peste toți ministrul Carmen Dan, despre care se speculează că a coordonat totul până la 3 dimineața, aflându-se în contact direct și permanent cu șeful PSD?

6. Cine a gândit strategia cu privire la intervenția jandarmilor când a fost înregistrat incidentul cu jandarmerița agresată și rămasă fără armă? De ce a fost abandonată aceasta și colegul ei în mijlocul unui grup violent?

7. Care a fost lanțul deciziei? Cine a sugerat intervenția în forță, cine a ordonat, cine a pus-o în practică?

8. Cine își asumă responsabilitatea/ erorile făcute de Jandarmeria Română în 10 august?

Altfel, în modul în care arată astăzi, Jandarmeria Română e o instituție care trebuie mai întâi exorcizată că a intrat dihonia în ea, psihanalizată, evaluată psihic și fizic pentru a vedea dacă e aptă să apere statul și cetățenii, reformată și nu în ultimul rând trimisă la școală.

Și mai are de trecut un test, cel mai important: testul onoarei.